**BESZÁMOLÓ 2024.**

Kisbér város főépítészi feladatait 2021. december óta látom el. A településen minden héten csütörtöki napon tartok ügyfélfogadást. Az ügyfelek előre egyeztetett időpontban keresnek fel a Polgármesteri Hivatalban. Az elektronikus kapcsolattartás is igen elterjedt a nagyméretű tervdokumentációk megküldése már probléma mentes. Nyáron sikerült Kisbér Város Önkormányzat Polgármesterét az E-TÉR rendszerben regisztrálni, mely megkönnyíti a településrendezési és településfejlesztési tervek készítése és módosítása során az egyeztetést. Az ÉTDR Építésügyi hatósági engedélyezési eljárásokat Támogató elektronikus Dokumentációs Rendszer rövidítése, mely felületen a tervezők beadják kérelmüket. A magyar e-közigazgatás azon szolgáltatása, mely az építésügyi hatósági engedélyezési eljárásokban lehetővé teszi az elektronikus tervbeadást és az elektronikus ügykezelést.

A feladataim nagyrésze a településképi véleményezés illetve településképi bejelentés valamint a főépítészi szakmai konzultáiók lebonyolítása. A beérkezett kérelmek alapján a településképi vélemények, bejelentések száma: 27 db. A településképi bejelentések tárgya jellemzően a kerítés átépítés/korszerűsítés valamint a homlokzat felújítás, korszerűsítés illetve a lakóépületek bővítésének fennmaradási engedélyek véleményezése.

A személyes és telefonos megkeresések többsége általános építési lehetőségekkel kapcsolatos, nem a konzultációk körébe tartozik. Az építésügy és építésfelügyelet hatásköre az elmúlt években számos alkalommal változott az ügyfelek sokszor nincsenek tisztában azzal, hogy hol, mely hivatalnál, illetve hatóságnál tudják intézni az ügyeiket. Számos építésztervező/tervezőiroda már meglévő koncepció tervvel érkezik melynek „finomítása” a Települési Arculati Kézikönyvben leírt ajánlások alapján módosításra kerül. A fenti szakmai tevékenység tapasztalata alapján javasolt a közeljövőben a településrendezési eszközök felülvizsgálatának megindítása, valamint a településképi rendelet módosítása, mivel több helyen nem kedvező folyamatok indultak. A magyar építészetről szóló törvény 2024. október 1-i hatályba lépésével egyidőben több új építésügyi jogszabály jelent meg és számos rendeleti szintű jogszabály is módosításra került. Például a 280/2024. (IX. 30.) Korm. rendelet a településrendezési és építési követelmények alapszabályzatáról - az OTÉK-ot váltja 2025. január 1-től. Valamint a 282/2024. (IX. 30.) Korm. rendelet a települési zöldinfrastruktúráról, a zöldfelületi tanúsítványról és a zöld védjegyről - ÚJ szabályozási terület. Továbbá a 283/2024. (IX. 30.) Korm. rendelet az építészeti és településrendezési tervtanácsokról – a településrendezési és az építészeti-műszaki tervtanácsokról szóló 252/2006. (XII. 7.) Korm. rendeletet váltja 2024. október 1-től.

Kisbér Város településszerkezetét úgy gondolom ezen idő alatt megismertem. A helyi lakosokkal történő konzultáció alkalmával mindig sikerült valami helyi adottságra esetleges egyéb hiányra/problémára felhívni a figyelmemet. Többször tartok helyszíni szemléket melynek keretén belül ellenőrzésre kerülhetnek az engedély nélküli vagy településképi bejelentés elmulasztással történő építési tevékenységek melynek száma nem túl jelentős.

A beszámoló elfogadását megköszönve, készítette:

Lehoczky Zsuzsanna

önkormányzati főépítész

**Műszaki Bizottság**

A bizottság elfogadásra javasolja a 2024. évi főépítészi feladatellátásról szóló beszámolót.

Kisbér, 2024. december 10.

Bondár Balázs s.k. Pápai Mónika s.k.

elnök referens